text: L'ecografia pulmonar és més precisa que la radiografia de tòrax per al diagnòstic de pneumònia per covid-19
  Actualitzada 16/04/2021 a les 18:31
  Segons una investigació lleidatana
  © Imatge d'un professional sanitari fent una ecografia pulmonar a un pacient.
  Investigadors de l'atenció primària de Lleida, la Universitat de Lleida (UdL) i l'Institut d'Investigació en Atenció Primària (IDIAP) Jordi Gol han publicat un estudi que determina que l'ecografia pulmonar presenta una major precisió que la radiografia toràcica per diagnosticar la pneumònia causada per la covid-19. La recerca, elaborada amb la participació de més de 200 pacients del CAP de Balaguer entre març i setembre del 2020, s'ha dut a terme amb la col·laboració del Consell Comarcal de la Noguera. L'estudi 'Higher accuracy of lung ultrasound over chest X-ray for early diagnosis of Covid-19 pneumonia' s'ha publicat a la revista d'impacte International 'Journal of Environmental Research and Public Health'.
  Els autors de l'estudi, Javier Martínez, José María Palacín, Jesús Pujol, Cristina García, Montse Crespo, Carles Comas i Marta Ortega, assenyalen que el diagnòstic precoç de pneumònia per covid-19 és "de vital importància per començar el tractament més apropiat en fases inicials de la malaltia". Tenint en compte que la major part dels pacients amb covid-19 són atesos a l'atenció primària, "és molt rellevant el fet que els resultats de l'estudi provin que l'ecografia pulmonar és l'eina de major precisió que hi ha en aquest nivell assistencial per identificar quins pacients amb covid-19 poden desenvolupar una pneumònia, especialment per a aquells que presenten una malaltia intersticial greu", afirmen els investigadors. En aquests casos, "la capacitat de l'ecografia per detectar el malalt greu és del 100%", afegeixen.
  Ortega explica que, des de fa uns anys, al territori de Lleida s'ha implantat progressivament l'ús de l'ecografia a l'atenció primària a efectes de complementar la valoració del pacient en el punt d'atenció i, durant la pandèmia, això "ha permès poder diagnosticar pacients amb pneumònia per covid-19 fins i tot en les fases inicials de la pandèmia, quan no es disposava de proves RT-PCR". La formació i la implementació de l'ús de l'ecografia a l'atenció primària de Lleida com a línia estratègica per a professionals sanitaris va començar l'any 2012 i ha tingut continuïtat anual fins a l'actualitat. "Aquest esforç s'ha vist recompensat amb aquesta publicació, que suposa el segon article científic publicat per professionals de l'atenció primària en aquesta matèria arreu del món", remarca Marta Ortega.